EUROOPAN KESKUSPANKIN LAUSUNTO,

annettu 14 päivänä heinäkuuta 1998,

Euroopan unionin neuvoston pyynnöstä neuvoston 23 päivänä lokakuuta 1993 annetun asetuksen (EY) N:o 2494/98 5 artiklan 3 kohdan ja Euroopan yhteisön perustamissopimuksen (jäljempänä "perustamissopimus") 109 l artiklan 2 kohdan mukaisesti ehdotuksesta neuvoston asetukseksi (EY), jolla muutetaan komission asetusta (EY) N:o 1749/96 yhdenmukaistettuun kuluttajahintaindeksiin sisältyvien tavaroiden ja palvelujen kattavuuden osalta sekä ehdotuksesta neuvoston asetukseksi (EY), jolla muutetaan asetusta (EY) N:o 1749/96 yhdenmukaistetun kuluttajahintaindeksin maantieteellisen ja väestöllisen kattavuuden osalta

(CON/98/34)

(1999/C 285/07)

1. Euroopan keskuspankki (jäljempänä "EKP") sai 3 päivänä heinäkuuta 1998 Euroopan unionin neuvostolta pyynnön antaa lausunto ehdotuksesta neuvoston asetukseksi (EY) molemmista edellä mainituista asioista. EKP:lle lähetettiin myös asiakirja, jonka viitenumero on KOM(1998) 323 lopull. ja joka sisältää kaksi luonnosta neuvoston asetukseksi (EY). Euroopan unionin neuvostosta lähetettiin myös 25 päivänä kesäkuuta 1998 päivätty asiakirja, jonka viitenumero on 9871/98 ja jossa esitetään asiaa koskevien keskustelujen nykytila. EKP:n lausunto perustuu pääasiassa viimeksi mainittuun asiakirjaan.

2. Perustamissopimuksen 109 l artiklan 2 kohdan mukaisesti EKP:n perustamisen yhteydessä 1 päivänä kesäkuuta 1998 selvitystilaan asetetun Euroopan rahapoliittisen instituutin neuvoa-antavat tehtävät ovat siirtyneet EKP:lle. EKP:n toimivalta antaa lausunto perustuu asetuksen N:o 2494/95 5 artiklan 3 kohtaan.

3. Molemmat luonnokset neuvoston asetuksiksi (EY) koskevat yhdenmukaistetun kuluttajahintaindeksin (jäljempänä "YKHI") kattavuuden laajentamista ja yhdenmukaistamista. EKP pitää tärkeänä, että muutoksia YKHI:iin ja sen alaindekseihin pystytään laskemaan, kun YKHI:n kattavuutta laajennetaan joulukuussa 1999 molempien neuvoston asetusluonnosten (EY) mukaisesti. Tästä syystä EKP puoltaa selkeästi Euroopan yhteisöjen komission esittämää pyyntöä, jonka mukaan jäsenvaltioiden olisi toimitettava riittävän vertailukelpoisia tietoja, jotka kattavat vähintään kaikki edeltävät kaksitoista kuukautta.

A. Luonnos neuvoston asetukseksi (EY) (jäljempänä "ensimmäinen asetusluonnos"), joka koskee YKHI:n sisältämien tavaroiden ja palvelujen kattavuutta

4. Ensimmäisen asetusluonnoksen tavoite on laajentaa alkuperäisen YKHI:n kattavuutta joulukuussa 1999 koskemaan terveys-, koulutus- ja erityisesti sosiaalipalveluja. Lisäksi on ehdotettu joidenkin indeksien alaerien kattavuuden yhdenmukaistamista ja laajentamista, koska alkuperäisessä YKHI:ssä ne on katettu vain osittain tai niitä ei ole konstruoitu täysin yhdenmukaisella tavalla.

5. Ensimmäinen asetusluonnos koskee kulutusryhmiä, joita kuvaavat erilaiset teoreettiset käsitteet voivat johtaa hintakehityksen mittaamistavoitteesta riippuen hyödyllisiin tuloksiin. Ensimmäisessä asetusluonnoksessa määritellään käsite "kotitalouksien lopulliset rahamääräiset kulutusmenot". Tämän määritelmän mukaisesti menot ja hinnat on mitattava nettomääräisinä ilman korvauksia ja tukia, joita kotitaloudet saavat julkiselta sektorilta tai kotitalouksia palvelevilta voittoa tavoittelemattomilta yhteisöiltä (jäljempänä "yleishyödylliset yhteisöt"). Koska käsite kuvaa kuluttajan tosiasiassa maksamia hintoja ja kuluttajan havaitsemaa inflaatiota, se on tarkoituksenmukainen kuluttajahintaindeksin käsite. Eräs ehdotuksen määritelmiä koskeva käsitteellinen etu on kotitalouksien kulutusmenojen määrittely kotitalouksien, julkisen sektorin ja yleishyödyllisten yhteisöjen välillä samalla tavoin kuin EKT 95 -järjestelmän mukaisessa luokittelussa. Tämä vahvistaa yhteyttä kansantalouden tilinpidon tilastoihin. Ehdotuksen etuna on myös sen suhteellisen yksinkertainen toteutus, vaikka hintojen mittaaminen sinänsä on erittäin vaikeaa; tämä on erityisen tärkeää kuukausittaisten hintamuutosten mittaamisessa.

6. EKP on kuitenkin tietoinen siitä, että ensimmäisessä asetusluonnoksessa esitetty "nettolähestymistapa" ei voi antaa täysin kattavaa ja täydellistä kuvaa inflaatiosta. Sitä voitaisiin täydentää kokonaisindeksin muutosten syiden analysoinnilla, etenkin jos julkisen sektorin tai yleishyödyllisten yhteisöjen toimittamien ja kotitalouksien kuluttamien tavaroiden ja palvelujen rahoituksessa tapahtuu merkittäviä rakenteellisia muutoksia. EKP puoltaa siksi 5 a artiklaan sisältyvää säännöstä, jossa edellytetään komission tarkistavan ehdotetun käsitteen käyttöön ottaminen kahden vuoden kuluessa tämän komission ensimmäisen asetuksen lopullisesta voimaantulopäivästä. EKP kannattaa myös ehdotusta täydentää YKHI:ä kattavammilla inflaatiomittareilla, jolloin osa ongelmista voitaisiin ratkaista. Tällaisten mittareiden kehittäminen on kuitenkin pitkäaikainen hanke eikä sen tulisi estää YKHI:n kattavuuden suunniteltua laajentamista ensimmäisessä asetusluonnoksessa esitetyllä tavalla.

7. Ottaen huomioon, että omistusasumisen pääomakustannusten käsittelyä ei ole vielä ratkaistu YKHI:ssä, EKP esittää, että ensimmäisen asetusluonnoksen 1 b liitteen 13 ja 14 kohtaa selvennetään. Niissä ei tulisi etukäteen ratkaista omistusasumisen ottamista mukaan indeksiin yleensä tai sulkea pois eri vaihtoehtoja näiden kustannusten ottamisesta mukaan YKHI:ä myöhemmin laajennettaessa.

8. Komission asetuksessa (EY) N:o 2214/96 säädetään YKHI:n alaindeksien julkaisemisesta. Ensimmäisessä asetusluonnoksessa edellytetään uusien erien ottamista mukaan YKHI:iin. EKP esittää, että asetusta N:o 2214/96 muutetaan tämän mukaisesti vastaamaan laajennettua kattavuutta.

9. Ensimmäisen asetusluonnoksen uusimman toisinnon liite I a ei sisällä kaikkia asianmukaisia COICOP-alaryhmiä (ryhmät 5.6.2, 6, 6.1, 6.1.1, 12.2, 12.2.1, 12.2.2 oli jätetty pois). EKP olettaa, että tämä virhe korjataan lopullisessa asetuksessa.

B. Luonnos neuvoston asetukseksi (EY) (jäljempänä "toinen asetusluonnos"), joka koskee YKHI:n maantieteellistä ja väestöllistä kattavuutta

10. Toisen asetusluonnoksen tavoite on määritellä ja yhdenmukaistaa YKHI:n maantieteellinen ja väestöllinen kattavuus joulukuusta 1999 lähtien. Toisessa asetusluonnoksessa muutetaan laajennettua kattavuutta koskevaa ensimmäistä asetusluonnosta (ks. edellä kohdat 4 ja 8).

11. YKHI:ä koskevan asetuksen (EY) N:o 2494/95 3 artiklassa todetaan, että "YKHI perustuu jäsenvaltion talousalueella kuluttajien tarpeiden välittämäksi täyttämiseksi myyntiin asetettujen tavaroiden ja palvelujen hintoihin." EKP toteaa toisen asetusluonnoksen merkitsevän tämän säännöksen johdonmukaista täytäntöönpanoa.

12. EKP korostaa yhdenmukaistetun käsitteen tärkeyttä erityisesti YKHI:n maantieteellisessä kattavuudessa. Maantieteellisen kattavuuden on oltava yhdenmukainen, jotta YKHI voidaan aggregoida tarkasti koko euroalueella. EKP puoltaa siksi komission esittämiä toimenpiteitä.

13. Tämä lausunto julkaistaan Euroopan yhteisöjen virallisessa lehdessä.

Tehty Frankfurt am Mainissa 14 päivänä heinäkuuta 1998.

EKP:n neuvoston puolesta

Puheenjohtaja

Willem F. DUISENBERG